Poskantoor weer Maandag oop | Netwerk24
Poskantoor weer Maandag oop
Deur Francois Williams 22 Mei 2020 19:41
Die Suid-Afrikaanse Poskantoor (Sapo) sal Maandag al sy dienste hervat, het Sapo Vrydagaand in 'n verklaring gesê.
Die meeste poskantore sal van Maandag 25 Mei weer ten volle in bedryf wees.
Briewe en pakkies wat net voor die inperking gepos is en by Sapo opgehoop het, sal binne die volgende drie weke afgelewer word.
Posstukke begin weer vloei namate Sapo se sorteergeriewe, vervoerdienste en van sy takke toestemming kry om ingevolge die vlak 4-beperkings weer in bedryf te kom.
Die meeste poskantoortakke is oop vir sake en die res sal stelselmatig oopgemaak word. Al Sapo se sorteergeriewe en vervoerdienste is landwyd weer in bedryf.
Teen Maandag sal 1 017 poskantore landwyd weer oop wees vir sake, het Ivumile Nongogo, waarnemende uitvoerende hoof van Sapo, gesê.
Die mikpunt is om teen 1 Junie al die ander takke ook oop te hê namate regulasies om die verspreiding van Covid-19 toegepas word.
In Sapo se possorteergeriewe word 'n skofstelsel gebruik om die getal werkers op die persele te beperk sodat hulle 'n gesonde afstand van mekaar kan handhaaf.
Weens die skofstelsel is die bedrywighede dus nie op die optimale vlak nie, en dit sal die afleweringstye vir pakkies raak, asook vir pos-items wat reeds voor die inperking versend is en opgehoop het.
Mense kan hul pakkies naspoor deur Sapo se nasporingsdiens op sy webtuiste by www.postoffice.co.za/Tools/tracktrace.html te gebruik.
Sapo sê mense kan ook weer van Maandag af sy inbelsentrum by 0860 111 502 kontak.
Die dienste wat gedurende vlak 4 by poskantore beskikbaar is, is die betaal van rekeninge, die afhaal en versending van pakkies en die sertifisering van dokumente. Omdat vragvlugte na sekere lande nog baie skaars is, sal pos en pakkies slegs na en van Hongkong, Japan, Portugal, Thailand en China versend kan word.
Koerierdienste en die aflewering van regsdokumente deur Docex is ook beskikbaar, asook finansiële transaksies by Postbank.